b'\n_START_ARTICLE_\nMladoturci\n_START_PARAGRAPH_\nMladoturci (turski: J\xc3\xb6n T\xc3\xbcrkler), \xc4\x8dlanovi turske nacionalisti\xc4\x8dke i reformisti\xc4\x8dke organizacije, osnovane potkraj 19. stolje\xc4\x87a. Slu\xc5\xbebeno su bili ujedinjeni u Odbor jedinstva i napretka (tur. \xc4\xb0ttihat ve Terakki Cemiyeti), \xc4\x8diji su prvaci vodili ustanak protiv apsolutisti\xc4\x8dkog sultana Abdul Hamida II. Bili su vladaju\xc4\x87a stranka u Osmanskom Carstvu od 1908. sve do kraja Prvog svjetskog rata u studenom 1918._NEWLINE_Mladoturci su bili privr\xc5\xbeeni sekularisti\xc4\x8dkoj ideologiji kakva je tada bila moderna u Francuskoj, te su se zalagali za \xc5\xa1to temeljitije prekidanje veza turskog naroda i dr\xc5\xbeave sa islamskom kulturom - zapravo za jedan "obra\xc4\x8dun" sa vlastitim nacionalnim identitetom i povije\xc5\xa1\xc4\x87u: zalagali su se za moderne politi\xc4\x8dke institucije, za zapadnja\xc4\x8dko \xc5\xa1kolstvo i zapadnja\xc4\x8dki ustroj gospodarstva, \xc4\x8dak za zapadnja\xc4\x8dke obi\xc4\x8daje u odijevanju i stanovanju. Nadali su se da \xc4\x87e zahvaljuju\xc4\x87i takvom prihva\xc4\x87anju svih zapadnih moda Turska brzo postati suvremenom, bogatom i mo\xc4\x87nom zemljom._NEWLINE_Mladoturci su na vlast u Otomanskom imperiju do\xc5\xa1li Mladoturskom revolucijom iz 1908. godine. Nakon burnog razdoblja u kojem se Turska na\xc5\xa1la na gubitni\xc4\x8dkoj strani u I. svjetskom ratu, te do\xc5\xbeivjela okupaciju samog Istanbula, vlast u Turskoj je preuzela grupa mladoturaka okupljena oko Kemal Pa\xc5\xa1a Atat\xc3\xbcrka, koja je 1922. godine uspjela definitivno ukinuti monarhiju. Makar je Kemal Pa\xc5\xa1a zadr\xc5\xbeao cjelokupnu mladotursku ideologiju i njihovo nestrpljivo napu\xc5\xa1tanje nacionalne tradicije (\xc4\x8dak je 1928. godine zabranio kori\xc5\xa1tenje arapskog pisma i naredio kori\xc5\xa1tenje latinice) nastojao je prikazati da njegova vladavina ne proizlazi izravno iz mladoturske, tijekom koje je Turska do\xc5\xbeivjela te\xc5\xa1ki krah, komadanje dr\xc5\xbeavnog teritorija i okupaciju glavnog grada._NEWLINE_Mladoturska vlast je tijekom prvog svjetskog rata provela Armenski genocid i Asirski genocid, genocid (masakre i raseljavanje) nad Grcima naseljenima na obalama Male Azije uz Crno More ("Pontski Grci"); raselio je sa podru\xc4\x8dja koja bi mogla biti podru\xc4\x8dje ratovanja sa Rusijom tako\xc4\x91er i 700.000 Kurda, od kojih je oko pola pomrlo od gladi i bolesti.'